alexandrainst/scandi-wiki huggingface dataset:
Antispila metallella

Antispila metallella er en sommerfugl som tilhører familien bladhullmøll (Heliozelidae). Denne sjeldne og antatt truede arten er bare funnet én gang i Norge, i Oslo (Christiania) i 1848. Larvene lever på blader av kornell (Cornus spp.). Den er listet som regionalt utdødd (RE) i Norsk rødliste for arter fra 2021.

Utseende 
En liten (vingespenn 7 – 9 mm), slank møll, vingene forholdsvis brede for kroppsstørrelsen. Gode kjennetegn er forvingenes varmt rødbrune fargetone og de to tydelig metallskimrende tverrbåndene. Antennene er perlekjede-formede og rundt halvparten så lange som forvingen. Hodet, kroppen og forvingene er varmt rødbrune med en kobberaktig glans. Forvingen har en smal, gullfarget tverrstripe ca. 1/4 ut i vingen. Ca 2/3 ut i vingen er det en trekantet, gullglinsende flekk ved bakkanten og en tilsvarende flekk rett overfor denne ved forkanten, disse når gjerne nesten sammen. Bakvingen er tilspisset med lange, gråbrune hårfrynser, tynt skjellkledt, brunlig med tydelig purpurglans. larven er gråhvit eller lyst grågrønn, med brun hodekapsel, lysbrun ryggplate på det første kroppsleddet og en mørkkantet plate på det bakerste kroppsleddet.

Levevis 
Arten finnes i skog der det vokser villkornell (Cornus sanguinea). Hunnen legger egg på unge blader, ett egg på hvert blad. Larven minerer inne i bladet og lager en stor flekkmine. Et karakteristisk trekk er at larvens ekskrementer er spredt jevnt utover og ikke danner noe mønster som hos mange andre bladminerere. Når larven er fullvoksen, skjærer den ut et rundt bladstykke og lager en hylse av dette. Dette etterlater et omtrent 7 mm langt, ovalt hull i bladet. Larven firer seg ned på bakken der den forpupper seg inne i en glatt kokong om høsten. 
De voksne sommerfuglene flyr i mai – juni i solskinn, helst på ettermiddagen.

Utbredelse 
Den er utbredt i Sør- og Mellom-Europa, og de sørligste delene av Nord-Europa. I Norden er den stort sett meget sjelden, blant annet fordi vertsplanten er ganske sjelden her. Unntaket er Öland og Gotland der den er forholdsvis vanlig. Fra Norge kjenner man bare ett funn, fra Oslo i 1848, og det er ikke sannsynlig at arten har bestander her i dag.

Referanser

Kilder 
 Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 295 – 332. ISBN 978-91-88506-60-3
 Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
 Nettsiden Svenska Fjärilar, med bildegalleri: 
 Antispila metallella på UK moths:

Eksterne lenker 
 

Bladhullmøll
Sommerfugler formelt beskrevet i 1775
Dyr formelt beskrevet av Michael Denis
Dyr formelt beskrevet av Johann Ignaz Schiffermüller
Ausviga

Ausviga (også kalt Ausvika og Ausviken) er et boligområde og tettsted i Søgne i Kristiansand kommune i Agder. Tettstedet ligger på østsiden av Torvefjorden sørvest for det tidligere kommunesenteret Tangvall i tidligere Søgne kommune. Siden 2019 har Statistisk sentralbyrå regnet Ausviga og Tangvall som et samlet tettsted. Boligtomtene er skilt ut fra g.nr 30 Ausviga i Søgne kommune.

Referanser 

Bosetninger i Kristiansand
Tidligere tettsteder i Agder
Ghuridene

Ghuridene eller ghoridene (Shansabānī) var et persisk og muslimsk dynasti i Kush, mest sannsynlig i Øst-Iran av tajik opprinnelse. Ghuridene kom fra Šansabānī-familien.  Ghuridenes overherredømme var basert i regionen Ghor (nå en provins i Afghanistan), og strekker seg over et enormt område som inkluderer hele Afghanistan, deler av det moderne Iran og Sør-Asia, dvs. India og Pakistan.

Historie

Referanser 

Tidligere land i Asia
Stater og territorier opphørt i 1215
Afghanistans historie
Indias historie
Irans historie
Pakistans historie
Islams historie
Malén Simonsen

Malén Anderson Simonsen  (født 1991 på Romsås i Oslo) er en norsk innebandyspiller. Hun spiller venstre løper for innebandyklubben Målløs.

I 2008 ble hun nummer to i eliteserien med Målløs. Hennes moderklubb var Romsås idrettslag. Hun har siden 2007 gått på idrettsfag ved Bjerke videregående skole.

Se også 
Liste over kjente elever ved Bjerke videregående skole

Norske innebandyspillere
Personer fra Oslo
Fødsler i 1991
Kampene i Vinjesvingen

Kampene i Vinjesvingen foregikk i mai 1940 i Vinje kommune i Telemark. Det var ved siden av Hegra festning i Trøndelag et av de to siste stedene i Sør-Norge der norske styrker gjorde motstand under invasjonen i Norge under andre verdenskrig.

Strategien
Under kommando av løytnant Thor Olaf Hannevig holdt de norske stillingen mot overlegne tyske styrker fram til 5.mai 1940. Hannevig hadde sikret seg forsyninger av våpen, utstyr og drivstoff fra militære lagre på Heistadmoen, kort tid før tyske styrker nådde Kongsberg. Utstyret ble fraktet til Vinje og Vågsli i Telemark, hvor Hannevig etablerte en militærstyrke som ble kjent under navnet Telemark infanteriregiment. Planen gikk ut på å hindre tysk fremmarsj vestover gjennom Telemark og Setesdal, og å støtte alliert innmarsj fra vest.

Norske våpen
Det norske forsvaret var basert på Krag-Jørgensen gevær, Madsen maskingevær, Colt M/29, og 81 mm bombekastere, i tillegg til landminer og dynamitt for å sprenge bruer og veier.

Kampen

Full mobilisering ble gjennomført i området, og på det meste talte styrken omkring 300 mann, men antallet skiftet. Det var flere trefninger mellom norske og tyske styrker. De norske forsvarerne sprengte bruer og ødela veier for å forsinke tyskerne i sin fremrykking.

Hovedkampen fant sted fra 3. til 5. mai. Store tyske styrker deltok i angrepet, og de tyske tapene var betydelige.

Første kontakt med fienden kom 21. april. En tysk fremrykning ble tatt under ild og stanset ved Åmot bro. Seks tyskere falt og 21 ble tatt til fange. Den tyske vurderingen av motstanden var at den var betydelig, og forsterkninger ble sendt. To bataljoner fortsatte framrykningen 1. mai. 

3. mai falt 15 tyskere til ved Liosvingen, og syv ble tatt til fange. Ved Leirli bro og ved Urdli falt til sammen seks tyskere til og sju ble såret. 

3. mai fikk Hannevigs «IR-3» nyheten om at 4. divisjon på Vestlandet hadde kapitulert. Med dette svant håpet om å få støtte vestfra, og styrken i Vinje begynte å gå i oppløsning. De 75 gjenværende flyttet til Edland. 

Da forsvarerne fikk nyheten om at hele Sør-Norge hadde kapitulert og de allierte hadde gitt opp etter kampene i Åndalsnes, tok Hannevig initiativ til forhandlinger om overgivelse. Hannevig gikk i forhandlinger med tyskerne om overgivelse, men den tyske overkommandoen godtok bare betingelsesløs kapitulasjon. Soldatene trakk derfor i sivil og ble sendt hjem. Restene av «regimentet» ble tatt til fange 8. mai 1940. Bortsett fra Hannevig selv var det tre soldater, seks lotter og 28 tyske krigsfanger. 

Kampene i Vinjesvingen hadde stor symbolsk betydning og ga styrke under en deprimerende okkupasjon.

Litteratur
 

Vinjesvingen
Vinjes historie
Telemarks historie
Konflikter i 1940
1940 i Norge
Bjørn Olav Jahr

Bjørn Olav Jahr (født1969) er en norsk forfatter og journalist.

Jahr er utdannet samfunnsøkonom fra Universitetet i Oslo, og har arbeidet som journalist for Kapital, Dagbladet og Memo. I 2003 vant han SKUP-prisen, norsk presses pris for fremragende undersøkende journalistikk, for opprullingen av Finance Credit-saken. Høsten 2005 utga han boka Smarte skurker – grådige gubber … historien om Finance Credit. Høsten 2007 var Jahr redaktør for Kari Breirems På BA-HR-bakke ... en varslers historie, en bok som tok utgangspunkt i saken om Tore Tønne. Våren 2009 utga han, gjennom Font forlag, boka Rus og Rolex … historien om en narkoman i hvit snipp, i samarbeid med Olaf Olsvik. I 2015 utga han Hvem drepte Birgitte Tengs? En kriminaldokumentar om Birgitte-saken. Høsten 2017 ga han ut Drapene i Baneheia. To historier. En sannhet. Høsten 2018 sendte TV 2 den ni episoders lange dokumentar-tv-serien Hvem drepte Birgitte? basert på Jahrs bok. Serien var produsert av Filmhimmelen med Jahr som en av to regissører. Høsten 2021 utga Jahr Prosessen mot Viggo Kristiansen. 18. februar 2021 fikk Viggo Kristiansen sin straffesak gjenopptatt på forsøk nummer fem. 1. september 2021 arresterte politiet mannen Jahr pekte ut som mulig gjerningsmann i Hvem drepte Birgitte Tengs? Rettssaken mot denne mannen er berammet 31. oktober 2022.   

I kjølvannet av Finance Credit-saken, ble Jahr i 2003 forsøkt ansatt av PR-byrået Madland & Wahr. PR-byrået ble senere anklaget for å ha forsøkt å kjøpe Jahrs stillhet i saken.

I 2022 ble han tildelt kommunikasjonsforeningens åpenhetspris for arbeidet med Baneheia-saken og Tengs-saken.

Bibliografi 
 Smarte skurker – grådige gubber, historien om Finance Credit, dokumentar og historie (2005)
 Rus og Rolex. Historien om en narkoman i hvit snipp, dokumentar og historie, Font (2009)
 Hvem drepte Birgitte Tengs?, dokumentar og historie, Gyldendal (2015)
 Drapene i Baneheia. To historier. En sannhet, dokumentar og historie, Pitch (2017)
 Prosessen mot Viggo Kristiansen, dokumentar og historie, Pitch (2021)

Referanser

Kilder 
 Presentasjon av Bjørn Olav Jahr i Forfatterkatalogen på Forfattersentrums nettsider

Journalister i Dagbladet
Norske journalister
Norske forfattere
Vinnere av SKUP-prisen
Fødsler i 1969
Precious Dede

Precious Dede (født 18. januar 1980 i Lagos) er en nigeriansk fotballspiller. Hun er målvakt og spiller for den bergenske klubben Arna-Bjørnar i Toppserien. Hun inngikk en ettårskontrakt med Arna-Bjørnar mars 2009 som varte ut sesongen. Hun kom inn som erstatning for skadede Erika Skarbø.

Hun er også keeper for landslaget til Nigeria og har tidligere spilt for Delta Queens FC. Hun har vært førstekeeper for Nigeria siden 2003 og har deltatt i OL og VM for nasjonen.

Referanser

Eksterne lenker 
 

Nigerianske fotballspillere
Deltakere for Nigeria under Sommer-OL 2000
Fotballspillere under Sommer-OL 2000
Spillere i VM i fotball for kvinner 2003
Deltakere for Nigeria under Sommer-OL 2004
Fotballspillere under Sommer-OL 2004
Spillere i VM i fotball for kvinner 2007
Deltakere for Nigeria under Sommer-OL 2008
Fotballspillere under Sommer-OL 2008
Spillere i VM i fotball for kvinner 2011
Spillere i VM i fotball for kvinner 2015
Fotballspillere for Arna-Bjørnar Fotball
Personer fra Lagos
Degerneshallen

Degerneshallen ligger i tettstedet Degernes i Rakkestad kommune. Degerneshallen sto ferdigbygd  15. desember 1984. Hallen ble reist på dugnad av frivillige fra Degernes. Hallen er den eneste idrettshallen i kommunen. Den feiret 25-årsjubileum i 2009. I Degerneshallen er det 4 garderober og hallen består av en håndballbane. Det er i tillegg en stor idrettshall i Rakkestad kommune, den ligger ved ungdomsskolen i Rakkestad sentrum. Denne ble ferdigstilt i 2009.

Hallen brukes mest til håndball og turn. Det er et stort håndballmiljø i Rakkestad og Degernes.  Det er en kiosk hvor man kan kjøpe brus, pølser m.m. når det er kamper. Harlem transport er den største sponsoren til hallen, men en betydelig del av driften finansieres av kommunen.

Byggverk i Rakkestad
Idrettshaller i Norge
Sport i Rakkestad
Fevåg

Fevåg er ei lita bygd i Indre Fosen kommune i Trøndelag fylke. Bygda ligger cirka 15 minutter fra Rissa sentrum, mellom Hasselvika, Selnes og Sørfjorden, og har cirka 250 innbyggere, samvirkelag og båthavn. Fosen Mekaniske Verksteder har sin ene avdeling her ved Frengen Slip og Motorverksted AS.

Historie

Fevåg var før kommunesammenslåingen i 1964 en del av gamle Stjørna kommune før stedet sammen med de andre tettstedene slått sammen til Rissa kommune.

Kjente fevågbygg

 Nekolai Dahl (1880–1962), fiskehandler og oppfinner
 Arnold Selnes (1929–), oppfinner
 Rita Westvik (1952–), programleder i NRK
Jørn Jamtfall (1966–), tidligere målvakt og nåværende målvaktstrener for RBK
Lasse Strand (1974-), tidligere RBK-spiller

Eksterne lenker

 Stjørna Heimbygdslag
 Fevåg Båtforening
 Fevåg i gamle dager
 Bergen Group Fosen

Rissas geografi
Bygder og grender i Trøndelag
Bosetninger i Indre Fosen
Os skole (Rakkestad)

Os skole er en barneskole i Rakkestad kommune i Østfold, som hadde 229 elever i 2009. Skolen ble bygget i 1961 og ligger 2 kilometer fra Rakkestad sentrum. Skolen ligger nær skogen og har egen fotballbane.

Historie
Os skole startet som et enkelt bygg, med ble i 1969 utvidet med en ny blokk. I 1980 ble det bygget ennå et nytt bygg med administrasjon og flere klasserom. I 2004 ble delene fra 1969 og 1980 utvidet, med blant annet et nytt bibliotek og noen nye klasserom, og et amfi.

Eksterne lenker 
 Bilde av Os skole på Digitalt Museum

Rakkestad
Barneskoler i Viken
Ulv Ulv Tommy Skoglund

Ulv Ulv Tommy Skoglund (født 23. januar 1982 i Åsnes) er en norsk forfatter.

Bibliografi

Romaner 
 Natt- og dagboken IX. Filosofiske smuler for alle og ingen (2022)
 Natt- og dagboken VIII. Filosofiske smuler for alle og ingen (2022)
 Natt- og dagboken VII. Filosofiske smuler for alle og ingen (2022)
 Natt- og dagboken VI. Filosofiske smuler for alle og ingen (2022)
 Natt- og dagboken V. Filosofiske smuler for alle og ingen (2022)
 Natt- og dagboken IV. Filosofiske smuler for alle og ingen (2022)
 Natt- og dagboken III. Filosofiske smuler for alle og ingen (2022)
 Dilogien II (2022)
 Natt- og dagboken II. Filosofiske smuler for alle og ingen (2022)
 Natt- og dagboken I. Filosofiske smuler for alle og ingen (2022)
 Dilogien I (2020)
 Fra ensomhetens lønnkammer (2014)

Lyrikk 
 Fragmenter fra et ufullendt arbeid vedrørende utilstrekkelighet (2022)
 Våkne som en del av naturen (2009)

Referanser 

Norske forfattere
Norske lyrikere
Personer fra Åsnes kommune
Michael Peña

Michael Anthony Peña (født 13. januar 1976 i Chicago i Illinois) er en amerikansk skuespiller.

Biografi

Bakgrunn 
Peña er en amerikaner av mexicansk herkomst. Han ble født i Chicago i Illinois hvor hans far arbeidet i en knappefabrikk og hans mor var assistent til en sosialarbeider. Begge av Peñas foreldre var opprinnelig gårdbrukere. Peña gikk på Hubbard High School i Chicago. Han har blitt assosiert med scientologi. Peña og kona Brie Shaffer er foreldre til en gutt, Roman, født i 2008.

Karriere 
Selv om Peña har vært med på mange uavhengige produksjoner siden 1994, kom skuespillergjennombruddet hans i 2004 i to Oscar-vinnende filmer med manus av Paul Haggis, Million Dollar Baby og Crash.  Den siste ble også regissert av Haggis, mens den første ble regissert av Clint Eastwood. Selv om begge filmene ble kritikerroste, mottok Peña mest oppmerksomhet for sin emosjonelle tolkning i Crash. Året etter var han med i den Golden Globe-vinnende serien The Shield. I 2006 var han med i Oliver Stones film basert på terrorangrepet 11. september 2001, World Trade Center. Han hadde også en liten rolle i Alejandro González Iñárritus Oscar-nominerte og Golden Globe-vinnende film Babel. Han har altså som svært få vært med i tre filmer etter hverandre som har blitt Oscar-nominerte. Han spilte med Mark Wahlberg i Shooter som den ferske FBI-agenten Nick Memphis.

I 2006 spilte Peña i HBO-filmen Walkout hvor han hadde rollen som Sal Castro, en  mexicansk-amerikansk high school-lærer som inspirerte en gruppe East Los Angeles high school-elever til å kjempe for sine rettigheter.

De siste årene har han vært mest kjent for sin rolle som Luis i Marvel-filmene Ant-Man og Ant-Man and the Wasp.

Filmografi

Referanser

Eksterne lenker 
 

Skuespillere fra USA
Personer fra Chicago
Oslo Røde Kors

Oslo Røde Kors ble grunnlagt i 1865 og er ett av 19 distrikter i Norges Røde Kors. frivillige. Røde Kors er en frivillig, medlemsstyrt organisasjon. Røde Kors' oppdrag er å avdekke, hindre og lindre menneskelig nød og lidelse. 

Røde Kors er en beredskapsorganisasjon og støtteaktør for norske myndigheter både i krigs- og fredstid - gjennom en sterk tilstedeværelse i store og små lokalsamfunn. I Oslo jobber Røde Kors med storbyutfordringer, som integrering, ensomhet og sosial isolasjon. Samtidig er vi en beredskapsorganisasjon som raskt kan handle når ulykken rammer eller katastrofen inntreffer. Hovedvekten av Røde Kors' arbeid er langsiktig og forebyggende. Røde Kors stiller også opp når humanitære behov ikke blir dekket av andre, eks. med akutt overnatting for fattige tilreisende. Røde Kors samarbeider også med andre der dette kan skape bedre resultater. Helsesenteret for papirløse migranter, Akutt overnattings for fattige tilreisende i Oslo og Senter for frivillig innsats i rusfeltet driver Røde Kors i Oslo sammen med Kirkens Bymisjon. 

I dette arbeidet er frivilligheten Røde Kors' ressurs og fortrinn, og avgjørende for å få gjennomført Røde Kors' oppdrag. Frivillighet handler om gjensidighet mellom den som gir og den som mottar hjelp - begge parter er til for hverandre. Frivillighet har en verdi i seg selv gjennom i medmenneskelighet, engasjement og sosialt ansvar. 

Oslo Røde Kors ledes av et frivillig, medlemsstyre. Rundt 70 ansatte jobber ved distriktskontoret for å legge til rette for frivillig innsats.

Aktiviteter 
I Oslo driver frivillige over 40 ulike aktiviteter, hovedsakelig innenfor omsorgsarbeid, med vekt på sosial inkludering, barn og unges oppvekstvilkår og migrasjon, i tillegg til arbeid med kvinner og likestilling. Eksempler på aktiviteter er Visitortjenesten (internasjonal aktivitet), Røde Kors Besøkstjeneste, Flyktningguide, Aktiviteter på krisesenter, Kors på halsen (ialogtilbud for barn og unge), Safir (Senter for frivillig innsats i rusfeltet), utviklingsprosjekt i St. Petersburg, Oslo Røde Kors' IHR-gruppe, Røde Kors-telefonen om tvangsekteskap og omskjæring, Ressurssentrene for ungdom, Nettverk etter soning, Gatemegling,  Vitnestøtte, Verving av blodgivere, MARTE nettverkssenter for eneforsørgere, Hjelpekorps,  Røde Kors Ungdom og Røde Kors Studentlag.

Røde Kors-dagen
8. mai er den offisielle, internasjonale merkedagen for Røde Kors. Siden 1984 har merkedagen hatt det offisielle navnet «Røde Kors-dagen».

Eksterne lenker 
 Oslo Røde Kors
 Oslo Røde Kors Hjelpekorps 
 Kors På Halsen

Norges Røde Kors
Organisasjoner i Oslo
Etableringer i 1865
Institutt for medier og kommunikasjon

Institutt for medier og kommunikasjon (IMK) er et institutt under Det humanistiske fakultet ved Universitetet i Oslo. 

Instituttet ble opprettet i 1987 da Institutt for presseforsking ble forent med humanistisk medieforsking. 
IMK har som mål å drive forsking, undervisning og formidling om moderne medium, og hva de har å si for samfunnet og menneskene.  

IMK tilbyr en bachelor i medievitenskap, master i medievitenskap, master i journalistikk, master i Political Communication og master i Screen Cultures. IMK tilbyr også ph.d.-utdanning.

IMK har omtrent 55 ansatte, av de rundt 15 doktorgradsstipendiater, og rundt 600 studenter.
IMK er et tverrfaglig institutt, basert på akademiske tradisjoner fra både humaniora og samfunnsvitenskap.

IMK holder til i Forskningsparken i Oslo.

Instituttledere 
 Anita Werner (1987–1990)
 Knut Lundby og Helge Rønning (1990–1995)
 Ragnar Waldahl (1995–1996)
 Terje Rasmussen (1997–1999)
 Helge Rønning (2000–2002)
 Eli Skogerbø (2003–2008)
 Espen Ytreberg (2009–2012)
 Tanja Storsul (2013–2016)
 Terje Rasmussen (2016)
 Arne H. Krumsvik (2017-2018)
 Maria Utheim (2018)
 Marika Lüders (2018–2019)
 Eiri Elvestad (2019–)

Referanser

Eksterne lenker 
 Webside

Det humanistiske fakultet (UiO)
Etableringer i 1987
Rabih az-Zubayr

Rabih az-Zubayr ibn Fadl Allah eller Rabih Fadlallah (født 1842 i Halfaya al-Muluk ved Khartoum, død 22. april 1900 i Kousséri) var en sudansk krigsherre, som etablerte et sterkt rike vest for Tsjadsjøen. Han falt i kamp mot franskmennene i slaget ved Kousséri.

Referanser

Litteratur 
 Joseph Amegboh, Cécile Clairval: Rabah : Conquérant Des Pays Tchadiens, Grandes Figures Africaines. Paris, Dakar, Abidjan : Nouvelles Éditions Africaines, 197
 A. Babikir: L'Empire du Rabih. Paris 1954
 Gaston Dujarric: La vie du sultan Rabah. Librairie Africaine & Coloniale, Paris 1902
 Encyclopædia Britannica: Rabih az-Zubayr. 1980, VIII, S. 367
 Émile Gentil: La chute de l'empire de Rabah. Hachette, Paris 1971
 W. K. R. Hallam: The Life and Times of Rabih Fadl Allah. Elms Court, 1977
 Michael Horowitz: Ba Karim: An Account of Rabeh’s Wars. In: African Historical Studies, 3, 1970, S. 391–402
 Mohammed Kyari: Borno in the Rabih Years, 1893-1901 : the Rise and Crash of a Predatory State. University of Maiduguri, Maiduguri 2006
 Max von Oppenheim: Rabeh und das Tsadseegebiet. Berlin 1902

Tsjadere
Krigsherrer
Tsjads historie
Nigerias historie
Personer fra Khartoum
Steinvik lager

Steinvik lager var et militært ammunisjonslager i Stjørdal kommune i Trøndelag. Anlegget lå ved Hammer (Håmmår) og Sve (Svea) på Skatval. Det 146 dekar store området ble konfiskert av den tyske okkupasjonsmakten under den andre verdenskrig. Våren 1941 begynte tyskerne å bygge lagerets 27 bunkere, som var forsyningbase for Dora i Trondheim. Det ble anlagt en smalsporet jernbane fra Steinvik lager til Langstein kai. Etter krigen overtok Forsvaret anlegget i 1948. Lageret ble nedlagt i 2000 og solgt til offshorerederiet Taubåtkompaniet (senere BOA Offshore) i 2003. I 2009 ble området solgt til Direktoratet for naturforvaltning og forvaltet av Stjørdal kommune, og åpnet i 2013 som Håmmårsbukta friluftsområde. Bunkerne benyttes til sivile formål.

Referanser 

Norske militære installasjoner
Byggverk i Stjørdal
Skatval
Stjørdals historie
Iteaceae

Itea
 Pterostemon

Iteaceae er en plantefamilie i sildreordenen (Saxifragales).

Artene er trær og busker. Utbredelsen er svært spredt. 18 arter i slekta Itea vokser i Øst- og Sørøst-Asia, østlige USA og østlige og sørlige Afrika. De tre artene i slekta Pterostemon er begrenset til Mexico.

I Cronquist-systemet var disse plantene plassert i Grossulariaceae. I andre systemer ble Itea og Choristylis regnet til Iteaceae. Choristylis ansees nå som et synonym for Itea. Pterostemon ble regnet til en egen familie, Pterostemonaceae, men fylogenetiske analyser viser at Itea og Pterostemon er søstergrupper. Fra og med APG III-systemet i 2009 anerkjennes ikke Pterostemonaceae lenger, og Pterostemon er flyttet til Iteaceae.

Litteratur

Eksterne lenker 
 

Saxifragales
Sosialistisk Ung

Sosialistisk Ung (SU), tidligere Sosialistiskt Ungmannafelag, er ungdomsorganisasjonen til det sosialdemokratiske partiet Javnaðarflokkurin på Færøyene. Organisasjonen ble stiftet 28. oktober 1965 med om lag 30 medlemmer og Tórfinn Smith som initiativtager og første formann, men vokste til rundt 200 medlemmer i løpet av de første årene. Sosialistisk Ung ble tatt opp som medlem i Nordens Socialdemokratiske Ungdom i 1979 og International Union of Socialist Youth i 1986.

Ledere 
Ledere etter at SU ble reorganisert i 2009:

Bergur A. Dalsgarð 2009–2011
Sunneva Mohr 2011–2012
John av Reyni 2012–2014
Oda Kjartansdóttir Strøm 2014–2015
Barbara Gaardlykke Apol 2015–2017
Karin Reginsdóttir Joensen 2017–2018
Rói Dam Dalsgarð 2018–2020
Herborg H. Gaardlykke 2020-d.d.

Referanser

Eksterne lenker 
 

Politiske ungdomspartier på Færøyene
Politiske partier etablert i 1965
1965 på Færøyene
Portal:Færøyene/artikler
Georg von der Gabelentz

Hans Georg Conon von der Gabelentz (født 16. mars 1840 i Altenburg i Tyskland, død 11. desember 1893 i Lemnitz) var en tysk lingvist og sinolog.

Liv og virke 
Gabelentz studerte først rettsvitenskap men graviterte snart til lingvistikken. I 1878 ble han ekstraordinær professor i østasiatiske språk i Leipzig, men flyttet i 1889 til Berlin som professor i østasiatiske språk og allmen språkvitenskap.

Han var en grundig kjenner av et stort antall språk, men syslet vesentlig med kinesisk, japansk og mandsjuisk. Han utgav Zhou Dunyis metafysiske verk Taiji Tushuo (太極圖說) som Thai-Khi-Thu (1878) i tysk oversettelse, Chinesische Grammatik (1881), Confucius und seine Lehre (1888), Die Sprachwissenschaft (1891; 2. opplag 1901) med flere arbeider, mange av dem som artikler i  Zeitschrift der deutschen morgenländischen Gesellschaft og Zeitschrift für Völkerpsychologie und Sprachwissenschaft.

Referanser

Eksterne lenker 
 

Personer fra Altenburger Land
Tyske orientalister
Tyske sinologer
Tyske lingvister
Professorer ved Humboldt-Universität zu Berlin